טור מנוקד אורח חיים תקיא
מֻתָּר לַעֲשׂוֹת מְדוּרָה לְהִתְחַמֵּם כְּנֶגְדָּהּ.
וּלְחַמֵּם מַיִם לִרְחֹץ רַגְלָיו, אֲבָל לֹא כָּל גּוּפוֹ.

לִרְחֹץ כָּל גּוּפוֹ בְּמַיִם שֶׁהֻחַמּוּ מֵעֶרֶב יוֹם טוֹב -
כָּתַב רִי"ף בְּשֵׁם גָּאוֹן שֶׁמֻּתָּר.
וְרִ"י אָסַר.
וְלָזֶה הִסְכִּים אֲדוֹנִי אָבִי הָרֹא"שׁ זַ"ל.

אָדָם מֻתָּר לִטְבֹּל בְּיוֹם טוֹב מִטֻּמְאָתוֹ.
אֲבָל אָסוּר לְהַטְבִּיל כֵּלִים חֲדָשִׁים אוֹ טְמֵאִים לְטַהֲרָם.

אֵין עוֹשִׂין מֻגְמָר - פֵּרוּשׁ שֶׁמְּפַזֵּר מִינִי בְּשָׂמִים עַל הַגֶּחָלִים.
בֵּין אִם מְכַוֵּן לְהָרִיחַ, בֵּין אִם מְכַוֵּן לְגַמֵּר הַבַּיִת אוֹ הַכֵּלִים.
אֲבָל אִם עוֹשֶׂה כְּדֵי לִתֵּן רֵיחַ טוֹב בַּפֵּרוֹת לְמַתְּקָן לַאֲכִילָה, מֻתָּר.
לֹא שְׁנָא אִם מְפַזְּרָן עַל גַּבֵּי חֶרֶס אוֹ עַל גַּבֵּי גַּחֶלֶת שֶׁל עֵץ.